A BIZOTTSÁG 1005/2005/EK RENDELETE
(2005. június 30.)
a fehércukor-készítmények 2005/2006-ös gazdasági évre szóló intervenciós árának a rögzítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukor piacának közös szervezéséről szóló, 2001. június 19-i 1260/2001/EK tanácsi rendeletre (1) és különösen annak 2. cikke (4) bekezdésére,
mivel:
(1)
Az 1260/2001/EK rendelet 2. cikke (1) bekezdésének a) pontja a 2001/2002-től 2005/2006-ig terjedő gazdasági évekre a fehér cukor intervenciós árát a nem veszteséges területekre tonnánként 631,9 euróban rögzítette.
(2)
A rendelet 2. cikke (1) bekezdésének b) pontja úgy rendelkezik, hogy a fehércukor-készítmények intervenciós árát a veszteséges területekre évente kell rögzíteni. Az ár rögzítéséhez célszerű figyelembe venni a fehér cukor regionális árváltozatait átlagos termés és a cukor szabad mozgása esetén, melyek a természetes körülmények között kialakult piaci ár alapján és a megszerzett tapasztalat és a túltermelő területekről a veszteséges területekre irányuló szállítási költségek figyelembevételével feltételezhetők.
(3)
A terület veszteséges voltának a megállapításához célszerű figyelembe venni a tagállamoknak mind az adott gazdasági évre vonatkozó fogyasztási trendekről, mind pedig az elkövetkező gazdasági év termelésfejlődési kilátásairól szóló adatait az előrejelzés elkészítéséhez. Ennek eredményeként csak akkor ismerhető el egy terület veszteséges területként, ha az előrejelzések a veszteség bekövetkezését bizonyossággal mutatják.
(4)
Ezen az alapon, Spanyolország, Írország és az Egyesült Királyság, Olaszország, Portugália és Finnország termelési területei előreláthatólag veszteséges helyzetben vannak.
(5)
Az e rendeletben előírt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
A fehér cukor intervenciós ára a Közösség veszteséges területeire a 2005/2006-ös gazdasági évben az alábbiakban meghatározott:
a)
648,80 EUR tonnánként az összes spanyol területre;
b)
646,50 EUR tonnánként az összes írországi és egyesült királyságbeli területre;
c)
646,50 EUR tonnánként az összes portugál területre;
d)
646,50 EUR tonnánként az összes finn területre.
2. cikk
Ez a rendelet 2005. július 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. június 30-án.